text: Klokkerne ringede for fred i Syd- og Sønderjylland
  11 november 2018 kl. 09.18
  I dag ringede de syd- og sønderjyske kirker med klokkerne i den 11. time for at markere 100-årsdagen for afslutningen på Første Verdenskrig.
  Nøjagtig i dag den 11/11 i den 11. time sluttede Første Verdenskrig. Dagen bliver markeret i hele Europa, og i Danmark blev den blandt andet markeret af alle de syd- og sønderjyske kirker. Her ringede kirkeklokkerne i Haderslev og Ribe Stift.
  
  Markeringen i de kirkelige distrikter skete efter opfordring fra blandt andre Marianne Christiansen, biskop i Haderslev Stift.
  - I resten af Danmark kan man godt tit glemme, hvad den store krig betyder, men i Sønderjylland er det minde rigtig levende, fordi mange familier stadig har minder om, hvad det vil sige at være i krig, fortæller hun til Ritzau.
  Sønderjylland var som den eneste del af landet med i Første Verdenskrig, da vores del af landet var under tysk herredømme. Resten af Danmark var neutralt.
  Tæt på klokken halv seks om morgenen den 11. november 1918 blev krigens parter enige om en våbenhvile. Allerede klokken 11 trådte våbenhvilen, der blev afslutningen på Første Verdenskrig, i kraft.
  Arrangementerne i forbindelse med fejringen af Første Verdenskrigs afslutning begynder allerede fra morgenstunden over hele Sønderjylland.
  Første Verdenskrig:
  Krigen blev skudt i gang den 28. juni 1914, hvor en serbisk nationalist skød Østrig-Ungarns ærkehertug Franz Ferdinand og hans kone i Sarajevo, da Østrig-Ungarn seks år tidligere havde annekteret kongeriget Bosnien. Mordet udløste en krigserklæring fra Østrig-Ungarn til Serbien, og det spredte sig som ringe i vandet. En kædereaktion af krigserklæringer mellem de europæiske lande var en realitet. På den ene side stod Det Russiske Kejserrige, Frankrig, Det Britiske Imperium, Italien og USA. På den anden side Østrig-Ungarn, Det Tyske Kejserrige, Bulgarien og Det Osmanniske Rige.I Første Verdenskrig blev der brugt nye våben, som stadig bliver benyttet i krige i dag. Giftgas, kampvogne, krigsfly, flammekastere og ikke mindst maskingeværet fik sit gennembrud i krigen. Krigen sluttede fire år senere: Den 11. november 1918.Kilde: Historienet.dk
  
  